Ir-Regolament tal-kunsill (KE) Nru 1080/2000
tat-22 ta’ Mejju 2000
dwar l-appoġġ għall-Missjoni Temporanja tan-Nazzjonijiet Uniti fil-Kosovo (UNMIK) u għall-Uffiċju tar-Rappreżentant Għoli fil-Bosnja u l-Herzegovina (OHR)
IL-KUNSILL TA’ L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u partikolarment l-Artikolu 308 tiegħu,
Wara li kkunsidra l-proposta mill-Kummissjoni,
Wara li kkunsidra l-Opinjoni tal-Parlament Ewropew [1],
Billi:
(1) Fil-Kosovo u fil-Bosnja u l-Herzegovina, fejn il-Komunità ssegwi politika attiva tar-rikostruzzjoni, għajnuna biex tassisti r-ritorn ta’ refuġjati, u koperazzjoni ekonomika u reġjonali, il-komunità interna waqqfet korpi biex tiżgura l-amministrazzjoni ċivili transnazzjonali u l-implimentazzjoni tal-ftehim ta’ paċi, jiġifieri l-Missjoni Temporanja tan-Nazzjonijiet Uniti fil-Kosovo (UNMIK) u l-Uffiċju tar-Rappreżentat Għoli fil-Bosnja u l-Herzegovina (OHR).
(2) L-installazjoni f’waqtha u l-operazzjoni regolari ta’ dawn il-korpi jistgħu jkunu fatturi importanti biex tiġi sfruttata l-effiċjenza ta’ l-għajnuna għall-Komunità skond din il-politika.
(3) Qafas legali għandu għalhekk jiġi pprovdut biex ikopri l-għajnuna finanzjarja tal-Komunità lil dawn iż-żewġ korpi.
(4) L-operazzjonijiet imsemmija f’dan ir-Regolament jidħlu fil-qafas tal-politika tal-Komunità fil-Kosovo u fil-Bosnja u l-Herzegovina u huma neċessarji sabiex jintlaħaq wieħed mill-għanijiet tat-Trattat. It-Trattat ma jipprovdix għall-adozzjoni ta’ dan ir-Regolament, għajr dawk imniżżla fl-Artikolu 308,
ADOTTA DAN IR-REGOLAMENT:
Artikolu 1
1. Il-Komunità, fil-kuntest tal-politika ta’ rikostruzzjoni tagħha, tgħin biex tassisti r-ritorn ta’ refuġjati u l-koperazzjoni ekonomika u reġjonali mal-Kosovo u mal-Bosnja u l-Herzegovina, għandha tikkontribwixxi finanzjarjament għall-istabbiliment u l-operazzjoni tal-UNMIK (ir-raba’ kolonna) u tal-OHR.
2. Il-finanzjament għandu jkun fil-forma ta’ konċessjoni lill-budget ta’ l-UNMIK u ta’ l-OHR.
Artikolu 2
1. L-operazzjonijiet koperti b’dan ir-Regolament għandhom jiġu implimentati mill-Kummissjoni.
2. L-ammont tal-konċessjoni, l-infiq eliġibbli, il-perjodu kopert, il-proċeduri ta’ implimentazzjoni u l-proċeduri li jivverifikaw il-ġestjoni u d-destinazzjoni aħħarija tal-konċessjoni tal-Komunità għandha tkun bla ħsara għal ftehim finanzjarju bejn il-Kummissjoni, f’isem il-Komunità, u l-korpi li qed jirċievu.
It-termini ta’ dak il-ftehim ta’ finanzjament għandhom jassiguraw diviżjoni ġusta ta’ l-ispiża bejn l-Unjoni Ewropea u l-membri l-oħra tal-komunità interna.
Artikolu 3
Il-Kummissjoni għandha tivverifika l-implimentazzjoni ta’ dan ir-Regolament u tirrapporta lura regolarment lill-Parlament Ewropew u lill-Kunsill.
Artikolu 4
Il-ftehim ta’ finanzjament u kull kuntratt jew strument ta’ implimentazzjoni li jirriżulta minnu għandhom jikkondizzjonaw b’mod ċar li l-Kummissjoni jew korpi awtorizzati mill-Kummissjoni il-Qorti ta’ l-Awdituri u l-Uffiċċju Ewropew ta’ Kontra l-Frodi (OLAF) jistgħu jagħmlu spezzjonijiet, jekk neċessarji.
Artikolu 5
Dan ir-Regolament għandu jidħol fis-seħħ fil-jum ta’ wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, fit-22 ta’ Mejju 2000.